SLC เผยผู้ถือหุ้นไม่อนุมัติเพิ่มทุน PP-ยกเลิกออก SLC-W5
SLC เผยผู้ถือหุ้นไม่อนุมัติเพิ่มทุน PP จำนวน 10,000 ล้านหุ้น และยกเลิกออก SLC-W5
16 เม.ย. 2558

บริษัท โซลูชั่น คอนเนอร์ (1998) จำกัด (มหาชน) หรือ SLC ระบุว่า การประชุมสามัญผู้ถือหุ้นประจำปี 2558 เมื่อวันที่ 10 เม.ย.ที่ประชุมผู้ถือหุ้นไม่อนุมัติการเพิ่มทุนจดทะเบียนให้กับนักลงทุนในวงจำกัด(PP) ทำให้ยกเลิกการออกใบสำคัญแสดงสิทธิ(วอร์แรนท์) SLC-W5 ด้วย ซึ่งเป็นวาระที่เกี่ยวเนื่องกันด้วย
โดยมีผู้เห็นด้วยไม่ถึงสามในสี่ของจำนวนหุ้นที่เข้าร่วมประชุม ทำให้วาระนี้ตกไป ประธานในที่ประชุมจึงแถลงถอนวาระที่ 15 และ 16 ซึ่งเป็นวาระที่เกี่ยวเนื่องกันด้วย ซึ่งเป็นการพิจารณาออกและเสนอขาย SCL-W5 และวาระที่สรุปผลการประชุมในวาระที่ 14 และ 15
ขณะที่ก่อนหน้านี้ คณะกรรมการบริษัทได้อนุมัติเสนอต่อที่ประชุมสามัญผู้ถือหุ้นเพื่อพิจารณาการออกและเสนอขายหุ้นสามัญเพิ่มทุนให้ PP จำนวน 10,000 ล้านหุ้น โดยกำหนดราคาเสนอขายไว้ไม่ต่ำกว่า 90% ของราคาตลาด (หรือส่วนลดไม่เกินกว่า 10% ของราคาตลาด)
รวมถึงอนุมัติให้เสนอพิจารณาอนุมัติออกและเสนอขาย SLC-W5  จำนวน 2,097,340,360 หน่วยเพื่อขายให้แก่ผู้ถือหุ้นที่มีสิทธิเข้าร่วมประชุมสามัญประจำปี 2558 ของบริษัทในอัตรา 3 หุ้นสามัญเพิ่มทุน ได้ SLC-W5  จำนวน 1  หน่วย ราคาใช้สิทธิแปลงสภาพเป็นหุ้นสามัญ 0.60 บาท/หน่วย (อาจเปลี่ยนแปลงในภายหลังตามเงื่อนไขการปรับสิทธิ)  